Κεφτεδάκια κοτόπουλου με κεφαλοτύρι, κοκκινιστά
Πανεύκολη συνταγή, με τρία ωραία κόλπα: τον κιμά κοτόπουλου, την προσθήκη κεφαλοτυριού για νοστιμιά και το ότι η σάλτσα βράζει μαζί με τους κεφτέδες, μετά το ελαφρύ σοτάρισμά τους, στο ίδιο τηγάνι.
400 γρ. κιμάς από μπούτι κοτόπουλου, 1 κουτ. γλυκού μαντζουράνα ξερή, τριμμένη, 2 κρόκοι αυγών, 1/4 μάτσο μαϊντανός, ψιλοκομμένος, 80 γρ. κεφαλοτύρι νιώτικο ή άλλο, τριμμένο, 1/4 κουτ. γλυκού μοσχοκάρυδο, 40 ml ελαιόλαδο,  αλάτι, φρεσκοτριμμένο πιπέρι, λίγο αλεύρι για το πανάρισμα, 420 γρ. ολόκληρα ντοματάκια κονσέρβας, πολτοποιημένα με 200 ml νερό, 2 κουτ. γλυκού θυμάρι ξερό, 60 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε τα κεφτεδάκια κοτόπουλου με κεφαλοτύρι, κοκκινιστά ζυμώνουμε τον κιμά με το τυρί, τη μαντζουράνα, τους κρόκους, το μοσχοκάρυδο, το λάδι, τον μαϊντανό και αλατοπίπερο και πλάθουμε στρογγυλά κεφτεδάκια στο μέγεθος του καρυδιού Βάζουμε λίγο αλεύρι σε ένα πιάτο και «περνάμε» τα κεφτεδάκια, ώστε να καλυφθούν καλά.Σε βαθύ τηγάνι ζεσταίνουμε το λάδι σε δυνατή φωτιά και σοτάρουμε τα κεφτεδάκια για 2-3 λεπτά, γυρίζοντάς τα τακτικά, μέχρι να ροδίσουν.Ρίχνουμε όλα τα υλικά για τη σάλτσα, ανακατεύουμε και μετριάζουμε τη φωτιά. Μαγειρεύουμε για 15-20 λεπτά, μέχρι να γίνουν τα κεφτεδάκια και να δέσει η σάλτσα.Συνοδεύουμε το φαγητό με πατάτες τηγανητές, που μπορούμε, αφού τις τηγανίσουμε να τις ρίξουμε «μπλουμ» στη σάλτσα. Εναλλακτικά, με ένα αφράτο πιλάφι ή λίγα ζυμαρικά. Μια άλλη ιδέα είναι να το σερβίρουμε με ζεστές πίτες σουβλακιού και μια πλούσια πράσινη σαλάτα ή μπρόκολο βραστό. 
Κιμάς κοτόπουλου,Ντομάτα,Τυρί